Gupta-bates mag bevries word | Maroela Media
Die parlementêre komitee oor justisie en korrektiewe dienste het die nuus verwelkom dat die Nasionale Vervolgingsgesag (NVG) se batebeslagleggingseenheid die goedkeuring bekom het om die bates van die omstrede Gupta-familie, ter waarde van R1,6 miljard, te bevries.
Die voorsitter van die komitee, die ANC se Mathole Motshekga, het gesê die komitee het die wens uitgespreek dat die proses sonder vrees of voordeel sal voortgaan. "Niemand is bo die wet verhewe nie."
Die batebeslagleggingseenheid het, volgens berigte, suksesvol aansoek gedoen vir drie afsonderlike bevele verlede maand van die hooggeregshowe in Pretoria en Bloemfontein, kragtens die Wet op die Voorkoming van Georganiseerde Misdaad. Dit maak voorsiening vir die bewaring van bates van verweerders en verdagtes in strafregtelike sake. As hulle skuldig bevind word, word die bates permanent aan die staat oorgedra.
Die Gupta-familie, wat van Indië na Suid-Afrika geïmmigreer het en vriende is met pres. Jacob Zuma, staan in die middel van 'n beweerde web van korrupsie waarby Suid-Afrika se staatsbeheerde ondernemings betrek word.
Een se dood is die ander se brood. Kan al sien hoe die korrupte regering sit en uitwerk hoe hulle daai R1,6 miljard in hulle diep bodemlose sakke gaan laat verdwyn.
Sluit hulle toe! Ondersoek al hulle handelinge. Sal nie verbaas wees om te hoor dat hulle met ons sport ook neuk nie – dit is per stuk van sake baie winsgewend! Gupta krieket. Hah!
Hulle moet op zuma se bates ook beslag le want hy is die hoof peanut in die pakkie!
Hoeveel jaar het die ANC-lede van dié parlementêre komitee ondersoeke teen die Guptas gekeer, self geld gemaak uit Gupta-besighede en kritiek teen die Guptas afgemaak as rassisme en wit verdriet oor wit besighede nie meer die lekker tenders kry nie?
Dis mooi dat hulle nou van deuntjie verander en self die Guptas wil vervolg, maar dis nou ook ongelukkig te laat. Die skade met korrupsie is klaar gedoen en ook só deeglik gedoen dat herstel dekades sal vat.